KOMISIJOS REGLAMENTAS (ES) 2021/1317

2021 m. rugpjūčio 9 d.

kuriuo dėl didžiausios leidžiamosios švino koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatyta didžiausia leidžiamoji švino (Pb) koncentracija įvairiuose maisto produktuose;

(2) 2010 m. kovo 18 d. Europos maisto saugos tarnyba (toliau – Tarnyba) priėmė nuomonę dėl švino maiste (3). Tarnyba nustatė, kad švinas gali sukelti neurotoksinį poveikį mažų vaikų vystymuisi, o suaugusiesiems – širdies ir kraujagyslių sistemos problemas ir nefrotoksinį poveikį. Švino rizikos vertinimas buvo pagrįstas šiuo potencialiai kritiniu nepageidaujamu poveikiu. Tarnyba padarė išvadą, kad nėra įrodymų, kuriais remiantis būtų galima nustatyti ribines vertes tam tikroms kritinėms vertinamosioms baigtims, įskaitant neurotoksinį poveikį vystymuisi ir nefrotoksinį poveikį suaugusiesiems. Todėl nebuvo tikslinga nustatyti leidžiamąją savaitės normą. Tarnyba išreiškė susirūpinimą dėl to, kad dabartinis su maistu suvartojamo švino poveikis gali turėti įtakos vaisiaus, kūdikių ir vaikų nervų sistemos vystymuisi;

(3) Tarnybos išvados buvo patvirtintos 2010 m. Jungtinio FAO/PSO maisto priedų ir teršalų ekspertų komiteto ataskaitos išvadomis (4);

(4) atsižvelgiant į naujausius paplitimo duomenis, Maisto kodekso komisijos 41-ajame posėdyje (CAC41) kodekse nustatyta didžiausia leidžiamoji švino koncentracija druskoje (išskyrus žemapelkių druską) sumažinta nuo 2 mg/kg iki 1 mg/kg;

(5) atsižvelgiant į naujausius paplitimo duomenis, Maisto kodekso komisijos 42-ajame posėdyje (CAC42) sumažinta kodekse nustatyta didžiausia leidžiamoji 0,5 mg/kg koncentracija valgomuosiuose subproduktuose, gautuose iš galvijų – iki 0,2 mg/kg, iš kiaulių – iki 0,15 mg/kg, o iš naminių paukščių – iki 0,1 mg/kg. Ji taip pat sumažino didžiausią leidžiamąją koncentraciją iš vynuogių pagamintame vyne nuo 0,2 mg/kg iki 0,1 mg/kg ir nustatė didžiausią leidžiamąją 0,15 mg/kg koncentraciją spirituotame ir likeriniame iš vynuogių pagamintame vyne. Abi didžiausios leidžiamosios koncentracijos taikomos vynui, pagamintam iš vynuogių, nuskintų po šių didžiausių leidžiamųjų koncentracijų patvirtinimo CAC42 posėdyje datos;

(6) atsižvelgiant į šiuos pokyčius ir naujausius paplitimo duomenis, su maistu suvartojamo švino poveikis Sąjungoje turėtų būti sumažintas mažinant dabartines didžiausias leidžiamąsias koncentracijas arba nustatant papildomas didžiausias leidžiamąsias koncentracijas maisto produktuose, kuriuose pagrįstai įmanoma užtikrinti mažesnį švino kiekį, t. y. subproduktuose, tam tikruose kūdikiams ir mažiems vaikams skirtuose maisto produktuose, druskoje ir miško grybuose. Dėl tų pačių priežasčių turėtų būti sumažinta didžiausia leidžiamoji švino koncentracija vyne ir nustatyta didžiausia leidžiamoji koncentracija likeriniame vyne, kai šie produktai bus pagaminti iš būsimų derlių vynuogių. Galiausiai dėl tų pačių priežasčių, taip pat siekiant padėti kovoti su nesąžininga praktika, pvz., švino chromato įmaišymu į dažines ciberžoles, reikėtų nustatyti didžiausią leidžiamąją koncentraciją prieskoniuose;

(7) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(8) atsižvelgiant į tai, kad švinas yra silpnas netiesioginis genotoksiškas kancerogenas ir dėl to jis kelia didesnį pavojų visuomenės sveikatai, produktus, neatitinkančius naujos didžiausios leidžiamosios švino koncentracijos ir pateiktus rinkai iki šio reglamento įsigaliojimo, turėtų būti leidžiama palikti rinkoje tik trumpą laiką;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Priede išvardyti maisto produktai, kurie buvo teisėtai pateikti rinkai prieš įsigaliojant šiam reglamentui, gali likti rinkoje iki 2022 m. vasario 28 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. rugpjūčio 9 d. Komisijos vardu Pirmininkė Ursula VON DER LEYEN

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA CONTAM mokslinė grupė (Teršalų maisto grandinėje mokslinė grupė), 2010 m. Scientific Opinion on lead in food. EFSA Journal 2010;8(4):1570, https://efsa.onlinelibrary.wiley.com/doi/epdf/10.2903/j.efsa.2010.1570

(4) Evaluation of Certain Food Additives and Contaminants. Seventy-third report of the joint FAO/WHO Expert Committee on Food Additives. PSO techninių ataskaitų serija Nr. 960.